KULTURA ETA HIZKUNTZA POLITIKAKO SAILBURUAK (Zupiria Gorostidi) (EAJ, 2019-05-03):
Presidente andrea, legebiltzarkideok, lehendakaria, sailburukideok.
Gurea herri txiki bat da, baina beti izan dugu okasioa eta anbizioa mundura irekitzeko eta kanpora begira bizitzeko. Gaur ere gure gizartea mundura begira bizi da eta Euskadi nazioartekotzea Eusko Jaurlaritzak helburu bezala hartu duen herri erronka bat da.
Nazioartera jalgitzeko ekimen hori aurrera ateratzeko Eusko Jaurlaritzak bi ildo aukeratu zituen; batetik estrategia partekatu bat Euskadi Basque Country 2020 nazioartekotze estrategia, eta bestetik auzolana, esparru desberdinetako eragile publiko eta pribatuen arteko elkarlana sustatuz.
Eusko Jaurlaritzak kanpora begira landu duen estrategia globala da eta bere helburua da herri bezala agertzea munduaren aurrean, eta ikuspegi oso horretan nazioarteko harremanekin batera, kultura, industria eta ekonomiarekin batera edo turismoarekin batera garrantzi berezia dute Jaurlaritzarentzat kultur emankizunek eta hizkuntzak berak.
Jaurlaritzaren nazioartekotze estrategia honetan Europa helburu nagusi bat da, eta Europaren barruan lehentasunezko lurraldeen artean aukeratuta eta begiz jota dago Eskozia. Kulturaren ardatzak aukera berezia eskaini digu gainera Eskoziaren kasuan bertara hurbiltzeko, eta kulturaren arloa landu dugu lurralde horrekin izan ditzakegun beste era bateko harremanen oinarri garrantzitsu bezala.
Zentzu honetan, bisitaldia egin zuten Eskoziara Lehendakaritzako kanpo harremanetako idazkari nagusiak eta Etxepare Institutuko zuzendariak bi herrialdeen artean eraiki ditzakegun harremanak lantzeko lehenago Garapen Ekonomikoko sailburuak egin zuen bezala bere arloan.
Kulturaren ikuspegitik garrantzi berezia du Europan Eskoziak, bertako kultura jaialdiak erreferentzia direlako Europa osoan eta haien bitartez Europa osoko antolatzaile eta kontratugileengana iristeko aukera eskaintzen dutelako.
Eskozia helburu hartzeak posible egin zuen lehen pausu bezala Eskoziako jaialdietako ordezkari eta programatzaileak etortzea Euskadira gure artisten aukeraketa egiteko.
Orain Scotland Goes Basque Programa abian da urte hasieratik. Lehen leihoa Glasgowko Celtic Connections jaialdiak zabaldu zuen joan den urtarrilean, eta bertan euskal sortzaile eta interpreteen lanak programatu zituzten Basque Music markaren pean.
Hurrengo atala zineari buruzkoa da  - herenegun hasi zen - , apiriletik ekainera bitartean iraungo du eta Edinburgh eta Glasgowen bertako nazioarteko zine jaialdietan 18 euskal ekoizpen emango dira  - film luzeak, laburrak, animaziokoak, euskaraz eta gaztelaniaz - .
Hirugarren ekinaldia abuztuan izango da Edinburgheko jaialdian dantzaren bitartez Fringe eta Dance Base programetan.
Eta laugarrenik, abuztuan bertan Edinburgh International Book Festivalen izango da euskal literatura. Iban Zaldua, Harkaitz Cano, Miren Agur Meabe, Uxue Alberdi eta Bernardo Atxaga euskal idazleek Eskoziako hainbat sortzailerekin izango dituzten ekitaldi eta jendaurreko ekimenen bitartez.
Udazkenerako geratuko dira euskal hizkuntzaren arloan Eskoziako unibertsitateekin batera landuko ditugun programak.
Ekimen hau Etxepare Institutuaren bitartez egin dugu. Lehen aipatu dut kanpo estrategiaren bigarren ardatza auzolana dela. Eskoziako ekimen hau auzolanean garatu du Etxepare Institutuak euskal kultura sortzaileekin solaskidetzan, haien premiak ezagututa eta haien sorkuntza lanak mundura ateratzeko helburuz.
Auzolan honek berebiziko indarra eman dio ekimenari eta euskal sortzaileek aukera paregabe bezala ikusi dute beren lanak munduaren aurrean agertzeko.
Eskerrik asko proiektu honen berri batzar honen aurrean erakusteko aukera emateagatik.